WHA รับทรัพย์กลุ่มทุนจีน
การที่จีนจะเปิดประเทศนอกจากส่งผลดีต่ออุตสาหกรรมการท่องเที่ยจากจำนวนนักท่องเที่ยวที่เพิ่มขึ้นแล้ว ยังส่งผลดีต่อภาคอุตสาหกรรมต่าง ๆ
การที่จีนจะเปิดประเทศนอกจากส่งผลดีต่ออุตสาหกรรมการท่องเที่ยจากจำนวนนักท่องเที่ยวที่เพิ่มขึ้นแล้ว ยังส่งผลดีต่อภาคอุตสาหกรรมต่าง ๆ
7 ม.ค. 2566

คุณค่าบริษัท
การที่จีนจะเปิดประเทศในวันที่ 8 ม.ค. 2566 นี้ นอกจากส่งผลดีต่ออุตสาหกรรมการท่องเที่ยวและที่เกี่ยวข้อง จากจำนวนนักท่องเที่ยวที่เพิ่มขึ้นอย่างมีนัยสำคัญแล้ว ยังส่งผลดีต่อภาคอุตสาหกรรมต่าง ๆ ด้วย หนึ่งในนั้นคือ ภาคนิคมอุตสาหกรรม ที่จะได้รับผลบวกจากกลุ่มทุนจีนเข้ามาลงทุนซื้อที่ดินมากขึ้น ทำให้ผู้ประกอบการนิคมอุตสาหกรรม โดยเฉพาะบริษัท ดับบลิวเอชเอ คอร์ปอเรชั่น จำกัด (มหาชน) หรือ WHA ได้ประโยชน์ไปเต็ม ๆ
สาเหตุที่ WHA ถูกมองว่าได้รับผลดีจากจีนเปิดประเทศ เนื่องจากเป็นนิคมอุตสาหกรรม ที่อยู่ในเป้าหมายของกลุ่มทุนจีนอยู่แล้ว โดยเฉพาะกลุ่มผู้ผลิตรถยนต์ไฟฟ้า หรือ EV หลังจากเมื่อปีที่แล้วปิดดีลขายที่ดินจำนวน 600 ไร่ ใน จ.ระยอง ให้กับบริษัท บีวายดี (ประเทศไทย) จำกัด หรือ BYD ผู้ผลิตรถยนต์ไฟฟ้าชั้นนำของจีน เพื่อตั้งโรงงานผลิตรถ EV พวงมาลัยขวา 150,000 คันต่อปี บวกกับกระแสยานยนต์ไฟฟ้าที่มาแรง กลายเป็นแรงหนุนให้มีกลุ่มทุนจีนเข้ามาซื้อที่ดินสร้างโรงงานในประเทศไทยมากขึ้น
ล่าสุด WHA อยู่ระหว่างการเจรจากับผู้ประกอบการผลิต EV ชั้นนำติดท็อป 5 ของประเทศจีนเพิ่มเติมอีก 2 ราย คาดจะเห็นความชัดเจนภายในปี 2566 นี้ จากปัจจุบันมีค่ายรถยนต์ EV ในนิคมอุตสาหกรรมแล้ว 3 ค่ายใหญ่ คือ SAIC Motor, Great Wall Motor (GWM) และ BYD
ไม่นับรวมกลุ่มทุนชาติอื่น ๆ อย่างกลุ่มบริษัทยานยนต์ญี่ปุ่นที่เร่งหาที่ดินลงทุนสร้างโรงงานมากขึ้นด้วย
ทำให้คาดผลการดำเนินงานในปี 2566 ของ WHA จะเติบโตโดดเด่น มีรายได้รวมเติบโตเป็นตัวเลขสองหลัก โดยวางยอดขายที่ดินในนิคมอุตสาหกรรมไว้ 1,600–1,700 ไร่ และมีแบ็กล็อกที่เพิ่มขึ้นต่อเนื่อง
ด้านบล.พาย ระบุว่า จากข้อมูลนับตั้งแต่ปี  2562 กลุ่มลูกค้าจีนของ WHA ค่อนข้างเร่งตัวขึ้นมาจนกลายเป็นฐานลูกค้าหลัก จากเดิมที่เป็นกลุ่มลูกค้าญี่ปุ่น ดังนั้นเมื่อเปิดประเทศอย่างเต็มรูปแบบหลังโควิดดีขึ้น และจีนเปิดประเทศ จะยิ่งส่งผลให้ฐานกลุ่มลูกค้าจีนเพิ่มขึ้นอีกมาก
ทั้งนี้ คาดในปี 2566 กำไรสุทธิของ WHA จะแตะ 3,769 ล้านบาท จะเติบโต 11% จากปี 2565 ที่คาดว่าจะมีกำไรสุทธิ 3,384 ล้านบาท โต 30.65% จากปี 2564 ที่มีกำไรสุทธิ 2,590 ล้านบาท เนื่องจากมีแบ็กล็อกที่แข็งแกร่งราว 1,300 ไร่ ในไตรมาส 3/2565 และการโอนที่ดินให้ BYD ในปี 2566 รวมถึงยอดขายที่ดินอันแข็งแกร่ง กระแสการลงทุนจากอุตสาหกรรมอุปโภคบริโภคและอิเล็กทรอนิกส์ บวกกับการเปิดโครงการ Nghe An เฟส 2 ช่วงสิ้นปี 2565 หรือต้นปี 2566
สำหรับการประเมินมูลค่า (Valuation) ปัจจุบันราคาหุ้น WHA ซื้อขายกันที่ P/E ระดับ 18.92 เท่า เทียบกับ P/E ตลาดโดยรวมที่ระดับ 18.21 เท่า ถือว่าราคาซื้อขายใกล้เคียงตลาด อย่างไรก็ตามถ้าดู P/BV ที่ระดับ 2.03 เท่า ก็ถือว่าสูงกว่าค่าเฉลี่ยตลาดที่ปัจจุบันซื้อขาย P/BV เฉลี่ยที่ 1.66 เท่า